Eindstryd: Blitsige Fassi en Bok Jean-Luc kry kansJean-Luc du Preez word in verlede jaar se Curriebeker-eindstryd van die veld gehelp. Hy draf Saterdag weer vir die Sharks uit. (Foto: Facebook – sarugbymag) As jy toe nog nie geweet het wie Aphelele Fassi is nie, sou die manier waarop hy die Goue Leeus se Springbok Aphiwe Dyantyi verlede week in die Curriebeker-halfeindstryd ingehardloop het, jou wel laat regop sit het. Hierdie vaart, gepaardgaande met goeie oordeel en ŉ duidelike aanvoeling vir die spel, het die Sharks se afrigter Robert du Preez oortuig om Fassi vir Saterdag se Curriebeker-eindstryd teen die Westelike Provinsie op Nuweland te kies. Fassi, nog onder 20, vervang die ervare Springbok Lwazi Mvovo op linkervleuel. Op flank keer Jean-Luc du Preez terug as nommer sewe-flank nadat hy verlede week ná sy besering ŉ tweede goeie vertoning van die bank af gelewer het. Tyler Paul skuif oor na oopkant-flank toe en Dan du Preez bly op agsteman. Sharks 15 Curwin Bosch, 14 S’bu Nkosi, 13 Jeremy Ward, 12 Marius Louw, 11 Aphelele Fassi, 10 Robert du Preez, 9 Louis Schreuder (kaptein), 8 Dan du Preez, 7 Jean-Luc du Preez, 6 Tyler Paul, 5 Hyron Andrews, 4 Gideon Koegelenberg, 3 Thomas du Toit, 2 Akker van der Merwe, 1 Juan Schoeman. Bank: 16 Chiliboy Ralepelle, 17 Mzamo Majola, 18 Coenie Oosthuizen, 19 Jacques Vermeulen, 20 Luke Stringer, 21 Cameron Wright, 22 Kobus van Wyk, 23 Leolin Zas.